ЕС към Великобритания : Време е да решите какво искате след Брекзит Мишел Барние и Дейвид Дейвис Време е Великобритания да направи избор какъв вид отношения иска с Европейския съюз след Брекзит . Това заяви вчера главният преговарящ на ЕС Мишел Барние в Лондон , цитиран от " Ройтерс " . " Единственото , което мога да кажа , е : без митнически съюз и извън единния пазар бариерите пред търговията със стоки и услуги са неизбежни . Дойде време да се направи избор " , каза Барние . Той поиска Великобритания да изясни позицията си за бъдещите отношeния с блока . Британският министър по въпросите на Брекзит Дейвид Дейвис изрази увереност , че споразумение за преходния период може да бъде достигнато до срещата на върха на ЕС през март . Великобритания ще напусне митническия съюз на ЕС след Брекзит , но при преговорите с Брюксел ще се стреми към сключване на споразумение за свободна търговия , посочи Дейвис , цитиран от ТАСС . " Искаме всеобхватно споразумение за свободна търговия " , подчерта той . Офисът на британския премиер Тереза Мей посочи по - рано вчера , че страната няма да остане в митническия съюз след напускането на ЕС . Консервативната партия на Мей е разделена между желаещите пълна " раздяла " с ЕС и поддръжниците на запазване на по - близки икономически връзки с блока и неговия 500 - милионен пазар . / БТА